Talba ta' wieħed imdaħħal fiż-żmien Fik, Mulej, jien nistkenn; ma jkolli qatt għax ninfixel. Għall-ġustizzja tiegħek salvani u ħarisni; agħtini widen u fittex eħlisni. Kun sur ta' kenn għalija; int wegħedt li tiġi dejjem issalvani, għax blata u fortizza int għalija. Alla tiegħi, ħarisni minn id il-ħażin, minn id il-qarrieq u l-kiefer. Għax inti, Sidi, it-tama tiegħi; Mulej, inti l-fiduċja tiegħi sa minn żgħożiti. Fuqek serraħt sa minn twelidi, sa minn ġuf ommi inti ħadtni; inti dejjem it-tifħir tiegħi. Ħafna huma li stagħġbu bija , iżda inti l-kenn qawwi tiegħi. Mimli fommi b'tifħirek, u b'sebħek il-jum kollu. Twarrabnix meta nasal għax-xjuħija; titlaqnix meta tħallini saħħti. Għax fuqi jitkellmu l-għedewwa tiegħi; dawk li jonsbuli ħajti flimkien ifesfsu. "Alla nsieh!", huma jgħidu, "Għalih! Aqbduh! Ħadd ma jeħilsu." O Alla, toqgħodx 'il bogħod minni; Alla tiegħi, fittex għinni. Ħa jistħu u jinfnew dawk li jixluni; jimtela biż-żebliħ u l-għajb minn iridli d-deni. Imma jien nibqa' dejjem nittama, u nkattar tifħirek kollu. Fommi jxandar il-ġustizzja tiegħek, il-jum kollu l-għemejjel tal-għajnuna tiegħek, għalkemm jien stess ma nafx kif ngħoddhom. Nersaq quddiem il-kobor tiegħek, Mulej Sidi, biex il-ġustizzja tiegħek waħdek inxandar. O Alla, sa minn żgħożiti int għallimtni; u jien s'issa għadni nxandar għeġubijietek. Imqar meta nixjieħ u jibjad xagħri, la tinsinix, o Alla; sakemm inxandar għemil idejk lil kull nisel, il-qawwa tiegħek lil kull min għad jiġi. M'ogħla s-smewwiet il-ġustizzja tiegħek o Alla! Ħwejjeġ kbar int għamilt; min hu bħalek o Alla! Minn għawġ kbir u qalil int għaddejtni; iżda int terġa' tagħtini l-ħajja, minn qiegħ l-art terġa' ttellagħni. Kattarli l-kobor tiegħi; erġa' agħtini l-faraġ tiegħek. U jiena nfaħħrek bl-arpa għall-fedeltà tiegħek, Alla tiegħi; ngħannilek biċ-ċetra, Qaddis ta' Iżrael. Jifirħu xufftejja jien u ngħannilek; tifraħ ruħi, li inti fdejtli. U lsieni l-jum kollu jitħaddet fuq il-ġustizzja tiegħek, għax waqa' fl-għajb u l-mistħija min iridli d-deni.